Djalykt kluczborski ślōnskij godki je djalyktym, kery używany je we ôkolicy Kluczborka a Ôlesna. Cechy charakterystyczne. Podane na ôpolske, atoli ino ôd połednia, bo ku pōłnocy traci sie nosowe a, tak co wele Sycowa je już ino nosowe y ("cynsto", "gymba"). We trybie rozkazujōncym drugij ôsoby liczby mnogij je tukej yndōng -ta ("glōndejta"). Proteza u- (ú-) wystympuje przed o ("uod") i przed u ("úuciekali"). Bajszpile tekstōw. No to tak: uusmygo jes ôtpus Noświynscy Marii Panny narodzyniy. To wielkou lotacka jes, wielkou lotacka. Najpiyrw prać, praniy prać, a tu juz kaj ino zywnie bōńdź wsysko poprać, coby ja ino wsyńdzie cysto bōło, wsysko pocoufać we izbie, we pokojach, coby ja wsyńdzie cyściutko bōło, pobiglować. No tu juz jes poprane, pobiglowane. Tera zaś jesce trza ôkna pucować, ôkna popucować wsyńdzie, dzie juz ino zywnie bōńdź, dźwi poomywać, to wsysko: szafa, stołki, stōł. No tuz juz jes, ja. Nudli tys trza narobić, pobić albo gyjś, albo kacki, albo kōry pobić na tyn ôtpus – boch zaprosiyła gości.(Chocianowicy) Za tymi dżewōma we Smogorzowie to kśōndz Kubis przelicoł i u nous we skole tys mieli kśōnski ô tym Smogorzowie, kej Smogorzōw to miōno dostoł, to mioł tam być takiy zwiyrzy wielkiy, a to zwiyrzy bōłe we uōnym boru, a kej to zwiyrzy zacyłe ryceć abo buceć (my tam tak mōwiyli) i to ci ludzie, co in Glausie miynskali, nale za mojych casōw to my Gusyna padali, to ci ludzie ôgłuseli ôd tego ryku ôd tego smoka.(Bukowo Ślōnsko) W śtyrnoustym roku wybuchła wojna. We Francji zech bōł. Na wojnie, kej na wojnie: szczylali my uuciekali my. Na uurlopie ze wojny zech niy bōł. Jou bōł porańōny. Nojprzōd zech bōł we prawe ramie rańōny. To zech bōł we śpitalu ôd piyrsego grudnia ouz do piytnoustego stycnia. A potym zech przysed do rannyj kōmpanije, a we jedyn dwudziestym lutym zech zajś przysed na frōnt do Francyje. To drugiy rouzech bōł ino śtyry niedziele, bo zech bōł ranny we gowa. Tu wlouz, a tu wysed. To zech lezoł ouz do września. Potym zech przysed do erzacbatalijōnu, tam zech ino bōł czszi dni, to zech przised zaś do śpitalu i tamstōnd jou bōł zwolńōny ôd wojska i przised na pocta.(Dziadowo Kłoda)